感古四首 二
作者：盧仝
朝代：唐

paragraphs: 人生何所貴，所貴有終始。
昨日盈尺璧，今朝盡瑕棄。
蒼蠅點垂棘，巧舌成錦綺。
箕子爲之奴，比干諫而死。
仲尼魯司寇，出走爲羣婢。
假如屈原醒，其奈一國醉。
一國醉號呶，一人行清高。
便欲激頹波，此事真徒勞。
上山逢猛虎，入海逢巨鼇。
王者苟不死，腰下魚鱗刀。
東海波連天，三度成桑田。
高岸高於屋，斯須變溪谷。
天地猶尚然，人情難久全。
夜半白刃讐，旦來金石堅。
蕭綬既解坼，陳印亦棄捐。
竭節遇刀割，輸忠遭禍纏。
不予衾之眠，信予衾之穿。
鏡明不自照，膏潤徒自煎。
抱劍長太息，淚墮秋風前。